Република Србија
Аутономна покрајина Војводина
ОПШТИНА БАЧКИ ПЕТРОВАЦ
КОМИСИЈА ЗА ЈАВНЕ НАБАВКЕ
Број: 404-23/2017-05-4
Датум:  22.12.2017
Бачки Петровац, Коларова 6.
www.backipetrovac.rs



На основу члана 63. Закона о јавним набавкама, („Сл. Гласник РС“ бр. 124/2012, 14/2015 и 68/2015) Комисија за јавне набавке обавештава сва заинтересована лица у поступку да је извршена измена и допуна конкурсне документације за јавну набавку -Израда техничке документације са геодетским снимањем терена за изградњу бициклистичке стазе Нови Сад - Бачки Петровац, деоница од Ирмовачког моста до Аквапарк Петроленд, број 404-23/2017-05, и доноси:


ИЗМЕНУ И ДОПУНУ КОНКУРСНЕ ДОКУМЕНТАЦИЈЕ БРОЈ 1


1. На страни 4/45 конкурсне документације, а у оквиру поглавља 2. ВРСТА, ТЕХНИЧКЕ КАРАКТЕРИСТИКЕ, КВАЛИТЕТ, КОЛИЧИНА И ОПИС РАДОВА, НАЧИН СПРОВОЂЕЊА КОНТРОЛЕ И ОБЕЗБЕЂЕЊА ГАРАНЦИЈЕ КВАЛИТЕТА, РОК ИЗВРШЕЊА, МЕСТО ИЗВРШЕЊА ИЛИ ИСПОРУКЕ ДОБАРА, ЕВЕНТУАЛНЕ ДОДАТНЕ УСЛУГЕ И СЛ. додаје се следећи текст:
I. УВОД
Еуровело је бициклистичка мрежа састављена од 15 дугих рута које покривају и повезују читав европски континент. Мрежу је осмислила, и развија је, Европска бициклистичка федерација са седиштем у Бриселу. Еуровело руте су намењене циклотуристима, али и локалном становништву у смислу дневних путовања до школе или посла (комјутинг). Предвиђено је да читава мрежа буде завршена до краја 2020. године.
Еуровело мрежа има укупну дужину од око 70.000 км, а процењује се да генерише 42 милиона путовања годишње, као и економску корист у вредности од 5 милијарди евра. За период после комплетног завршетка мреже процене су још амбициозније: превиђа се директна корист од 7 милијарди евра, 14,5 милиона бициклиста, и генерисање 45 милиона евра од дневних путовања (Студија Пикет, 2012 ).
Кроз Републику Србију пролазе три Еуровело руте: 6, 11 и 13.

Бициклистичка рута Еуровело 6 креће из Француске, са обале Атлантског океана и завршава се у Румунији на обали Црног мора. Укупна дужина је око 3700км. Део ове руте је и комплетан ток Дунава, од извора у Немачкој до ушћа у Црно море. Само на делу од Пасауа до Беча (на коме постоји посебна стаза за бициклисте, као и специјализовани хотели, кампови и остала инфраструктура) годишњи промет  на рути је преко 250.000 бициклиста.

У Србији траса ЕВ6 све време следи ток Дунава, тако да је позната и под именом "Дунавска бициклистичка рута". Током пројекта отпочетог 2004. године од стране ГТЗ-а (данас ГИЗ) и завршеног 2010. године, рута је трасирана, израђена је потребна техничка документација и постављена је туристичка сигнализација (која се и данас редовно одржава на годишњем нивоу). Поред тога, израђена је штампана карта и детаљни wеб-водич. Рута ЕВ 6 у Србији је током свих тих година снажно промовисана у иностранству, како на конференцијама тако и наглавним сајмовима туризма. Основне карактеристике бициклистичке руте Еуровело 6 су:
· Укупна  дужина  руте  ЕВ6  у  Србији  износи  660км,  а  са  алтернативама  и детуровима око 1100км,
· Свих 1100км су обележени туристичком сигнализацијом за бициклисте.,
· На  85%  руте  подлога  је  асфалтна,  а  за  несфалтиране  делове  постоје асфалтне алтернативе,
· На  рути  постоје  4  значајна  успона  (максимална  дужина  5км,  максимална надморска висина 267м),
· Рута пролази кроз два национална парка и два парка природе,
· Дуж руте је размештено више од 300 смештајних објеката,
· У  дунавском  региону  Србије,  кроз  који  рута  пролази  има  три  милиона становника.
Главни резултат активности започетих 2004. године је повећана посета страних бициклиста на нашем делу руте за више од 10 пута у периоду од 2005 до 2014 године. На деоници кроз Ђердапску клисуру у периоду јун-јул-август 2005. године регистровано око 500 бициклиста, а 2014. године на истој деоници и у истом периоду око 5000 бициклиста. Посета на годишњем нивоу данас износи око 8000 циклотуриста (подаци су добијени бројачем бициклистичког саобраћаја постављеног у Ђердапској клисури, код музеја "Лепенски Вир"), а нема разлога да се стални раст посете не настави и убудуће. Према подацима локалне туристичке организације, страни бициклисти су од 2009. године постали главни корисници приватног смештаја у Доњем Милановцу.
Наравно, раст прихода од ове врсте туризма зависиће пре свега од развоја одговарајуће инфрaструктуре за путнике на два точка, смештаја и понуде локалних сервиса (организоване туре, пакет аранжмани, итд.).
У просторном плану Града Новог Сада је дефинисана мрежа бициклистичких стаза које повезују насељена места на територији града. На делу између Новог Сада и Руменке и даље ка Бачком Петровцу бициклистичке стазе одређене у просторном плану представљају део Националне бициклистичке руте која је уједно и део, односно планирани „детур“ међународне бициклистичке руте EuroVelo 6, који се пружа и ван територије града и који треба да, између осталог, омогући приступ туристима који се крећу рутом EuroVelo 6 до аквапарка Петроленд који се налази у општини Бачки Петровац. У перспективи, целокупна мрежа бициклистичких стаза које повезују насељена места на територији града а које су предвиђене у плану града треба да постану детур EuroVelа 6, који ће омогућити инстраним циклотуристима приступ до туристичких знаменитости на подручју града и приградских насеља. У складу са наведеним, Град Нови Сад је започео израду техничке документације за изградњу бициклистичких стаза и студијске документације и пратећих елабората који који се морају израдити за означавање међународних еуровело рута и њихових саставних делова, где је за приоритетни „детур“ међународне бициклистичке руте EuroVelo 6 одређена деоница од Новог Сада до аквапарка Петроленда. Град Нови Сад је за ову деоницу покренуо активности за изградњу техничке документације на делу од Новог Сада до Ирмовачког моста преко канала ДТД, док је за следећу годину планирана изградња. Како би се у потпуности реализовала техничке документација за изградњу деонице до аквапарка Петроленд, Општина Бачки Петровац је покренула активности на изради предметне техничке документације. Поред тога, паралелно са израдом предметне техничке документација, Наручилац ће извршити израду плана детаљне регулације за потребе озградње предметне бициклистичке стазе.
Реализација пројекта ће се одвијати у неколико различитих фаза које обухватају израду студијске и техничке документације, као и фазе изградње. Намера наручиоца је да на основу студијске и техничке документације, обезбеди средства за изградњу бициклистичке стазе. У овој фази је предвиђена израда елабората о трасирању са пратећом техничком документацијом за изградњу бициклистичке стазе на потезу Ирмовачки мост преко канала ДТД – аквапарк Петроленд у дужини од око 8 километара.
II. ЦИЉ
Општи циљ изградње и промоције бициклистичке стазе је повећање конкурентности туристичке понуде, кроз афирмацију и стварање услова за развој циклотуризма, као и подстицање бржег и једноставнијег протока људи, развоја спорта и еко-туризма (посебно гране циклотуризма), у функцији подизања туристичке атрактивности и укупног економског развоја региона. Специфични циљеви су:
· Развој циклотуризма на подручју општине Бачки Петровац;
· Дефинисање и трасирање бициклисичке руте;
· Израда техничке документације за изградњу бициклистичке стазе и означавање бициклистичке руте;
· Повећање  безбедности  бициклистичког  саобраћаја  на  траси  бициклистичке руте посебно на делу оптерећеног државног пута између Бачког Петровца и Новог Сада
· Боља информисаност туриста и развој туристичког промета;
· Повећање заинтересованости корисника за туристичке услуге на подручју општине;
· Повећање посета туристичким локалитетима и културно историјском и архитектонском наслеђу општине;
· Израда техничке документације која ће послужити као основа за обезбеђивање средстава за финансирање изградње из доступних извора финансирања.

2. На страни 5/45 конкурсне документације, а у оквиру поглавља 2. ВРСТА, ТЕХНИЧКЕ КАРАКТЕРИСТИКЕ, КВАЛИТЕТ, КОЛИЧИНА И ОПИС РАДОВА, НАЧИН СПРОВОЂЕЊА КОНТРОЛЕ И ОБЕЗБЕЂЕЊА ГАРАНЦИЈЕ КВАЛИТЕТА, РОК ИЗВРШЕЊА, МЕСТО ИЗВРШЕЊА ИЛИ ИСПОРУКЕ ДОБАРА, ЕВЕНТУАЛНЕ ДОДАТНЕ УСЛУГЕ И СЛ.  мења се следећи текст:

A. ЕЛАБОРАТ О ТРАСИРАЊУ БИЦИКЛИСТИЧКЕ РУТЕ
Обавеза Пројектанта (Добављача) је да у оквиру ове студије изврши трасирање бициклистичке руте које обухвата активности које се односе на: теренско истраживање, GPS и фото снимање на терену, обраду података, детаљан опис бициклистичке руте са дефинисањем деоница, чворова и раскрсница. У студији је потребно дефинисати главну руту и у случају потребе одредити алтернативе главној рути и детурове. Поред тога, дефинисати туристичке капацитете и атракције које ће бити саставни део тематике предметне бициклистичке руте.
и гласи:
A. „ЕЛАБОРАТ О ТРАСИРАЊУ БИЦИКЛИСТИЧКЕ РУТЕ
Обавеза Пројектанта (Добављача) је да у оквиру ове студије изврши трасирање бициклистичке руте које обухвата активности које се односе на: теренско истраживање, GPS и фото снимање на терену, обраду података, детаљан опис бициклистичке руте са дефинисањем деоница, чворова и раскрсница. У студији је потребно дефинисати главну руту и у случају потребе одредити алтернативе главној рути и детурове. Поред тога, дефинисати туристичке капацитете и атракције које ће бити саставни део тематике предметне бициклистичке руте.
Како је предметна бициклистичка стаза део планираног „детура“ бициклистичке руте EuroVelo 6, који спаја Град Нови Сад и аквапарк Петроленд, чиме ће се туристима који се крећу рутом EuroVelo 6 омогући приступ до аквапарка Петроленд који се налази у општини Бачки Петровац, неопходно је да се за исту изради Елаборат о о трасирању да би била формално прихваћена од стране Европске бициклистичке федерацијe (ECF). Обавеза Пројектанта је да изради Елаборат о трасирању који ће бити прихваћен од стране ECF-а, при чему треба да користи одговарајућа упутства издата од стране Европске бициклистичке федерације, односно Euro Velothe Europeancycle route network, European Certification Standard из Јула 2013 и European Certification Standard - Handbook for route inspectors из Септембра 2014.“


У осталом делу Конкурсна документација остаје неизмењена
С обзиром на то да је Конкурсна документација измењена 5 дана пре истека рока за подношење понуда, рок за подношење понуда који је наведен у Позиву за подношење понуда и Конкурсној документацији Наручиоца је продужен, те ће се у складу са чланом  63. став 5. Закона о јавним набавкама објавити Обавештење о продужењу рока за подношење понуда. 

Нови рок за подношење понуда је 28.12.2017. године до 12:00 часова.  Отварање понуда је истог дана у 13:00 часова.

НАПОМЕНА: Измењене стране чине саставни део Конкурсне документације. Потребно је да сви понуђачи за предметни поступак јавне набавке измењену и допуњену конкурсну документацију одштампају и приложе као саставни део конкурсне документације.

